ดอลล์อ่อนค่าจากแรงขายทำกำไรหลังพุ่งแรง
ดอลลาร์สหรัฐปรับตัวลงเมื่อเทียบสกุลเงินหลักอื่นๆเมื่อคืนนี้ (19 พ.ย.) เนื่องจากนักลงทุนเทขายทำกำไรหลังจากดอลลาร์ทะยานขึ้นในช่วงที่ผ่านมา
20 พ.ย. 2558

สำนักข่าวอินโฟเควสท์รายงานว่า ค่าเงินยูโรแข็งค่าเมื่อเทียบดอลลาร์สหรัฐที่ระดับ 1.0733 ดอลลาร์สหรัฐ จาก 1.0647 ดอลลาร์สหรัฐ ขณะที่เงินปอนด์เพิ่มขึ้นที่ 1.5291 ดอลลาร์สหรัฐ จากระดับ 1.5227 ดอลลาร์สหรัฐ
ค่าเงินดอลลาร์สหรัฐปรับตัวลงเทียบกับสกุลเงินเยนที่ 123.83 เยน จาก 123.55 เยน และลดลงเมื่อเทียบกับฟรังก์สวิสที่ระดับ 1.0130 ฟรังก์ จาก 1.0196 ฟรังก์ ขณะที่ค่าเงินดอลลาร์ออสเตรเลียปรับขึ้นเมื่อเทียบกับดอลลาร์สหรัฐที่ระดับ 0.7193 ดอลลาร์สหรัฐ จากระดับ 0.7091 ดอลลาร์
นักลงทุนเทขายดอลลาร์ในช่วง 1 วันหลังจากเจ้าหน้าที่ธนาคารกลางสหรัฐ (FED) ส่งสัญญาณอีกครั้งถึงแนวโน้มการปรับขึ้นอัตราดอกเบี้ยภายในปีนี้ รายงานการประชุมนโยบายการเงินของเฟดเมื่อวันที่ 27-28 ต.ค.แสดงให้เห็นว่า เจ้าหน้าที่เฟดเชื่อว่า การปรับขึ้นอัตราดอกเบี้ยจะมีความเหมาะสมในเดือนธ.ค.
นักวิเคราะห์กล่าวว่า มีแรงเทขายดอลลาร์ทั่วกระดาน เนื่องจากไม่มีเรื่องที่น่าประหลาดใจจากรายงานการประชุมของเฟดประจำเดือนต.ค.ที่เพิ่งมีการเปิดเผยไปก่อนหน้านี้ หลังจากในช่วงที่ผ่านมาเจ้าหน้าที่เฟดหลายรายต่างแสดงท่าทีสนับสนุนการคุมเข้มนโยบายการเงิน
ขณะเดียวกัน ดอลลาร์อ่อนค่าลงเมื่อเทียบเงินเยน หลังจากธนาคารกลางญี่ปุ่น (BOJ) มีมติคงนโยบายผ่อนคลายทางการเงินในการประชุมเมื่อวานนี้ พร้อมทั้งคงการประเมินทางเศรษฐกิจ โดยระบุว่าเศรษฐกิจญี่ปุ่น “กำลังฟื้นตัวปานกลาง” และเชื่อว่าราคายังคงมีแนวโน้มปรับตัวขึ้น